
17/2022. (X. 26.) önkormányzati rendelete

az avar és kerti hulladék égetés szabályairól

Bácsalmás Város Önkormányzatának Képviselő-testülete az Alaptörvény 32. cikk (1) bekezdés e) pontjában, valamint a környezet védelmének általános szabályairól szóló 1995. évi LIII. törvény 48. § (4) bekezdés b) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 11. pontjában, valamint az Alaptörvény 32. cikk (1) bekezdés a) pontjában foglalt feladatkörében eljárva, a Bácsalmás Város Képviselő-testülete és Szervei Szervezeti és Működési Szabályzatáról szóló 12/2019. (X.31.) önkormányzati rendelet 1. melléklet 1.2.h) pontjában, 2.b) pontjában biztosított véleményezési jogkörében eljáró Humánpolitikai Bizottság, Jogi és Ügyrendi Bizottság véleményének kikérésével a következőket rendeli el:
1. §
(1) Égetéssel elsősorban a nem komposztálható (nehezen lebomló), és a komposztálásra alkalmatlan (vírussal, baktériummal, gombával vagy egyéb mással fertőzött) avar és kerti hulladék (falomb, kaszálék, nyesedék, szár, levél, gyökér és egyéb növényi maradvány) ártalmatlanítható.
(2) Bácsalmás belterületén, valamint a külterületi zártkerti ingatlanokon avart és a kerti hulladékot égetni október 1. és április 30. között, - munkaszüneti napok és vasárnap kivételével – minden héten hétfőn, szerdán, pénteken és szombaton lehet. Az égetést a reggeli és esti talaj közeli inverzió (levegőréteg hőmérsékleti változásai) miatt 9.00-18.00 óra közötti időszakban lehet végezni, szélcsendes időben.
(3) Avart és kerti hulladékot csak olyan helyen és területen szabad elégetni, ahol az égetés és annak hősugárzása a személyi biztonságot nem veszélyezteti, vagyoni és környezeti kárt nem okoz.
2. §
(1) Égetni csak száraz avart és kerti hulladékot lehet. A füstképződés csökkentése érdekében az avart és a kerti hulladékot előzetesen szikkasztani, szárítani kell és az eltüzelés csak folyamatosan, kis adagokban történhet.
(2) Avar és kerti hulladék égetését úgy kell végezni, hogy a környezetet erősen zavaró, ingerlő füst, bűz, pernye és hőterhelő hatást, tűz- és robbanásveszélyt ne okozzon. Égetni csak úgy szabad, hogy a keletkező hő és füst a környéken lévő zöld növényeket, fákat, bokrokat ne károsítsa. Amennyiben az égetéssel járó füst, bűz, pernye és hőtermelési hatásokat felerősítő időjárási körülmény alakul ki, az égetést azonnal be kell fejezni.
(3) Tilos az avar és kerti hulladék égetése párás, tartósan ködös, esős időben, füstködriadó és erős szél esetén.
(4) A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, illetőleg az eloltható.
(5) Az égetés befejezésével a tüzet el kell oltani, és a parázslást – vízzel, földtakarással, kézi szerszámokkal – meg kell szüntetni. A tűz megszűntéről a tűzgyújtás helyszínének elhagyása előtt meg kell győződni.
(6) Az égetést csak 18 éven felüli cselekvőképes személy végezheti.
(7) Az avar és kerti hulladék meggyújtásához nem használható olaj, benzin vagy más vegyi adalékanyag.
(8) Az égetendő avar és kerti hulladék nem tartalmazhat kommunális, ipari eredetű vagy veszélyes hulladékot, műanyagot, gumit, vegyszert, festéket, vagy ezek maradékait.
(9) A város közterületein az avar és a kerti hulladék égetése tilos.
(10) Égetéskor figyelemmel kell lenni a hatályos Országos Tűzvédelmi Szabályzat rendelkezéseire.
3. §
Ez a rendelet 2022. október 27-én lép hatályba.

Záradék:

Megalkotta Bácsalmás Város Önkormányzatának Képviselő-testülete a 2022. október 25-én tartott ülésén.

Kihirdetve: Bácsalmás, 2022. október 26-án.

